钦定古今图书集成/理学汇编/文学典/第051卷 > 刘允济
## 钦定古今图书集成/理学汇编/文学典/第051卷 > 刘允济

按《唐书文艺传》：“刘允济，字允济，河南巩人。其先出沛
国，齐彭城郡丞𤩽六世孙。少孤，事母尤孝，工文辞，与
王勃齐名。举进士，补下邽尉，累迁著作佐郎。采鲁哀
公后十二世接战国为鲁后，《春秋》献之。迁左史，兼直
弘文馆。武后明堂成，奏赋述功德，手诏褒咨，除著作
郎。为来俊臣飞构，当死，以母老丐馀年。系狱，会赦免”，
贬大庾尉，复为著作佐郎，修《国史》。常曰：“史官善恶必
书，使骄主贼臣惧，此权顾轻哉？而班生受金，陈寿求
米，仆乃视如浮云耳。”迁凤阁舍人。坐二张眤狎，除青
州长史，有清白称。巡察使路敬潜言状，以内忧去官。
服除，召为修文馆学士。既久斥，喜甚，与家人乐饮，数
日卒。